Διέρρευσαν εκατοντάδες κιλά ορυκτέλαιου στον Άγιο Δημήτριο... 


Ανάστατοι οι εργαζόμενοι ανησυχούν για τις επιπτώσεις, «σιγή ιχθύος» από τη ΔΕΗ. 
Διαρροή εκατοντάδων κιλών λαδιού σημειώθηκε προχτές βράδυ στον ΑΗΣ Αγίου Δημητρίου, με αποτέλεσμα να εκλυθούν επικίνδυνα αέρια, αλλά και να γεμίσει το εργοστάσιο καπνούς από τις αυταναφλέξεις που επακολούθησαν καθ' όλη τη διάρκεια της νύχτας.
Οι εργαζόμενοι είναι ανάστατοι, καθώς είναι άγνωστες ακόμη οι επιπτώσεις στην υγεία όσων ανθρώπων βρέθηκαν στον τόπο του νέου βιομηχανικού ατυχήματος, το οποίο βεβαίως μπορεί να έχει σοβαρές επιπτώσεις στον περιβάλλοντα χώρο. Σύμφωνα με τους εργαζόμενους της βάρδιας, προχτές κατά τις 8 το βράδυ, έσπασε ένας αγωγός μεταφοράς λαδιού στην 4η μονάδα του σταθμού, στο χώρο του μηχανοστασίου, σε ύψος 8 μέτρων. Διέρρευσε μεγάλη ποσότητα λαδιού, η οποία ανέρχεται περίπου στα 300 κιλά, κατά τις εκτιμήσεις των εργαζομένων, ωστόσο κανείς δεν μπορεί να μιλήσει με ακρίβεια για την ακριβή ποσότητα, ενώ εντύπωση προκαλεί το γεγονός ότι για άλλη μια φορά η διεύθυνση του σταθμού και η διοίκηση της ΔΕΗ, τήρησε σιγή ιχθύος, όπως ακριβώς έκανε πριν από έναν μήνα με τη διαρροή 500 τόνων πετρελαίου.
Ο πρόεδρος του σωματειακού παραρτήματος του «Σπάρτακου», Γιάννης Τσιρώνας, δεν έκρυψε την αγωνία όλων των εργαζομένων, καθώς όπως είπε, «το λάδι χύθηκε σε αγωγούς ατμού με μεγάλη θερμοκρασία, με αποτέλεσμα να εκλυθούν στο χώρο του εργοστασίου επικίνδυνα αέρια». Πιο ανησυχητικό σύμφωνα με τον συνδικαλιστή - είναι το γεγονός ότι «κατά τη διάρκεια της νύχτας προκλήθηκαν 3-4 αυταναφλέξεις, εκ των οποίων η τελευταία εκδηλώθηκε χτες το πρωί, με αποτέλεσμα να γεμίσουν με καπνούς, οι τέσσερις μονάδες από τα 0 μέχρι τα 42 μέτρα, δημιουργώντας μία αποπνικτική κατάσταση». Ο Γ. Τσιρώνας σημείωσε ότι «ήρθαν στις μνήμες μας μέρες του Δεκεμβρίου του 2001, τότε που είχε σημειωθεί μεγάλη πυρκαγιά στον ΑΗΣ Αγίου Δημητρίου, με αποτέλεσμα να καούν λάδια που ανήκαν στην κατηγορία των επικίνδυνων κλοφέν». Οι εργαζόμενοι θεωρούν το συμβάν ως «πολύ σοβαρό», αλλά μέσα στην ατυχία τους θεωρούν ότι είναι «τυχεροί», επειδή όπως δηλώνουν «δεν ήταν κανείς στο σημείο του ατυχήματος την ώρα που έσκασε ο αγωγός, ο οποίος είχε πίεση 40 ατμόσφαιρες», ενώ «ευτύχημα θεωρούν το γεγονός ότι «δεν γενικεύτηκε η πυρκαγιά, αν και εκδηλώθηκαν διαδοχικές αυταναφλέξεις».
Μετά την εκδήλωση της διαρροής υπήρξε άμεση κινητοποίηση των εργαζομένων με παράλληλη λήψη μέτρων. Ειδικότερα, πρώτα έκλεισαν τη βάνα του σκασμένου αγωγού, ενώ συγχρόνως οι εργαζόμενοι έρριξαν ρινίσματα στο πάτωμα που χύθηκε το λάδι, σε μια προσπάθεια να σταματήσουν την εξάπλωσή του. Οι ίδιοι θεωρούν πολύ κρίσιμο το ενδεχόμενο να έφτασε το λάδι στον βιολογικό καθαρισμό. Σύμφωνα πάντως με μαρτυρία εργαζομένου, «ένα μέρος πρέπει να έφτασε στο φρεάτιο και από εκεί στον βιολογικό καθαρισμό, αφού στο φρεάτιο είδαμε ίχνη λαδιού. Το θέμα είναι πόση είναι η ποσότητα αυτή». Όλη τη νύχτα προχτές η ειδική υπηρεσία πυρόσβεσης του σταθμού βρισκόταν σε επιφυλακή, αντιμετωπίζοντας τις προαναφερόμενες αυταναφλέξεις. Χτες το πρωί έφτασε ειδικό συνεργείο απομόνωσης, το οποίο καθάρισε τους αγωγούς που ήρθαν σε επαφή με το επικίνδυνο έλαιο. Φυσικά, τα μέλη του συνεργείου και οι πυροσβέστες έλαβαν όλα τα μέτρα ατομικής προστασίας, με μάσκες, αναπνευστήρες, ειδικές φόρμες κ.λ.π.
Οι εργαζόμενοι με δηλώσεις τους στον «Π» εξέφρασαν την αγωνία τους για τις επιπτώσεις από την έκκληση αερίων του ελαίου, το οποίο να σημειωθεί είναι τύπου OMTI, τις παρενέργειες του οποίου δεν γνωρίζουν ακριβώς, γι' αυτό ζητούν υπεύθυνη ενημέρωση. Πάντως, σε σχετικό φυλλάδιο της συσκευασίας αναφέρεται ότι «πρέπει να αποφεύγονται συνθήκες υδρόλυσης με παράγωγα νερού και επικίνδυνων παραγώγων αποσύνθεσης», καθώς σ' αυτές τις περιπτώσεις παράγονται φαινόλες και επιβλαβείς καπνοί που περιέχουν οξείδια του άνθρακα και του φωσφόρου». Επίσης, ως προς τις παρενέργειες, το OMTI προκαλεί «τσούξιμο στα μάτια και δυσφορία στην αναπνοή».
Τέλος αξίζει να σημειωθεί ότι ο νομάρχης Κοζάνης Γιώργος Δακής, δεν είχε ιδέα για το συμβάν, χτες το μεσημέρι που επικοινώνησε μαζί του ο «Π», αν και από τη νομοθεσία, σ' αυτές τις περιπτώσεις η ΔΕΗ οφείλει να ενημερώνει αμέσως τις αρμόδιες υπηρεσίες της νομαρχιακής αυτοδιοίκησης».

